Predrag Mišić, član Hrvatske konzervativne stranke i kandidat Hrvatskih suverenista na izborima za Europski parlament jučer je na Facebooku objavio svoj promotivni plakat za europske izbore. Njime, zapravo, provocira SDSS i Milorada Pupovca koji na svojim predizbornim plakatima postavljaju pitanje “kako je biti Srbin u Hrvatskoj”.

Gospodin Mišić nudi odgovor na to pitanje pa je, uz svoju sliku na plavoj pozadini, na plakatu napisao da je u Hrvatskoj časno biti Srbin. No, desno od svog plakata postavio je isti takav crveni, na kojem se nalazi Milorad Pupovac. Na tom plakatu je postavljeno isto pitanje, doduše riječ Srbin napisana je na ćirilici. I na njega je ponudio odgovor, u ovom slučaju „unosno”.

Mišić, inače vukovarski branitelj, za glasove se očito odlučio boriti ukazujući na razlike između sebe, Srbina po ukusu hrvatske desnice, i Pupovca, kojeg ta desnica, među ostalim, optužuje i za to da je „etnobiznismen”.

Bankomat ili ponos?

Bankomat ili ponos?

Da ne bude nikakvih nedoumica oko toga na što je mislio, Mišić je uz objavu svog plakata napisao “Nekima je Hrvatska bankomat, a nekima je ponos!”. SDSS je u borbu za Europarlament krenuo s jumbo plakatima na kojima stoji pitanje „Znate li kako je biti Srbin u Hrvatskoj?”, a riječ Srbin je napisana ćirilicom. Neki od tih plakata su vandalizirani nedugo nakon što su postavljeni.

Predrag Mišić je u fokus javnosti došao kada je u emisiji Nedjeljom u dva ispričao da se njegov brat u Domovinskom ratu borio na srpskoj strani. Sam Mišić je nakon pada Vukovara završio u logoru u Mitrovici.